ନୂଆଦିଲ୍ଲୀ,୨୨-୧୧(ପି.ଟି.):କେତେକ ରାଷ୍ଟ୍ରାୟତ୍ତ ଉଦ୍ୟୋଗ (ପିଏସ୍ୟୁ)ର ଘରୋଇକରଣ ଏବଂ ଇଲେକ୍ଟୋରାଲ ବଣ୍ଡ୍କୁ ବିରୋଧ କରି ପାର୍ଲାମେଣ୍ଟର ଉଭୟ ଗୃହରେ ବିରୋଧୀ ସଦସ୍ୟମାନେ ଗୁରୁବାର ପ୍ରବଳ ହୋ-ହଲ୍ଲା କରିଥିଲେ। ଅନ୍ତରୀଣ ଅଧ୍ୟକ୍ଷା ସୋନିଆ ଗାନ୍ଧୀଙ୍କ ନେତୃତ୍ୱରେ କଂଗ୍ରେସ ଲୋକ ସଭାରେ କକ୍ଷତ୍ୟାଗ କରିଥିବାବେଳେ ରାଜ୍ୟ ସଭାକୁ ମଧ୍ୟାହ୍ନ ୧୨ଟା ପର୍ଯ୍ୟନ୍ତ ମୁଲତବୀ ରଖିବାକୁ ପଡିଥିଲା। ପିଏସ୍ୟୁରୁ ପୁଞ୍ଜି ପ୍ରତ୍ୟାହାର ଏବଂ ଇଲେକ୍ଟୋରାଲ ବଣ୍ଡ୍ ଦୁଇଟି ବଡ଼ ଦୁର୍ନୀତି ବୋଲି କଂଗ୍ରେସ ଅଭିଯୋଗ କରିଛି। ଇଲେକ୍ଟୋରାଲ ବଣ୍ଡ୍ ପ୍ରଚଳନ କରି କେନ୍ଦ୍ର ସରକାର ଦୁର୍ନୀତିକୁ ଆନୁଷ୍ଠାନିକ କରିଥିବା କଂଗ୍ରେସ କହିଛି। ଏହି ବଣ୍ଡ୍ରେ ସଂଗୃହୀତ ଚାନ୍ଦାର ସ୍ବଚ୍ଛତାକୁ ନେଇ ଦଳ ପ୍ରଶ୍ନ ଉଠାଇବା ସହ ଯୁଗ୍ମ ସଂସଦୀୟ କମିଟି (ଜେପିସି) ଦ୍ୱାରା ଏହାର ତଦନ୍ତ କରାଯିବାକୁ ଦାବି କରିଛି। ଇଲେକ୍ଟୋରାଲ ବଣ୍ଡ ମନିଲଣ୍ଡରିଂକୁ ସୁଯୋଗ ଦେବା ସହ ରାଜନୈତିକ ଦଳଗୁଡ଼ିକୁ ପାଣ୍ଠି ଯୋଗାଣରେ ସ୍ବଚ୍ଛତା ନଷ୍ଟ ହୋଇଛି ବୋଲି ବରିଷ୍ଠ କଂଗ୍ରେସ ନେତା ଗୁଲାମ ନବୀ ଆଜାଦ କହିଛନ୍ତି।
ଇଲେକ୍ଟୋରାଲ ବଣ୍ଡ ଉପରେ ଆଲୋଚନା ପାଇଁ ପ୍ରଶ୍ନୋତ୍ତର କାଳକୁ ମୁଲତବୀ ରଖିବାକୁ କଂଗ୍ରେସ ନେତା ଅଧୀର ରଞ୍ଜନ ଚୌଧୁରୀ ଦାବି କରିଥିଲେ ହେଁ ବାଚସ୍ପତି ଓମ୍ ବିର୍ଲା ଏହାକୁ ଅଗ୍ରାହ୍ୟ କରିଦେଇଥିଲେ। ଫଳରେ କିଛି ସମୟ ପାଇଁ ଉଭୟଙ୍କ ମଧ୍ୟରେ ଯୁକ୍ତିତର୍କ ହୋଇଥିଲା। କଂଗ୍ରେସ ସଦସ୍ୟମାନେ ଗୃହ ମଧ୍ୟଭାଗକୁ ଆସି ସ୍ଲୋଗାନ ଦେଇଥିଲେ। ୧୫ ମିନିଟ ଧରି ହୋ-ହଲ୍ଲା ଜାରି ରହିଥିଲା। ଉପା ସରକାର ବେଳେ ଏହି ପ୍ରସଙ୍ଗକୁ ଭାଜପା ଜୋରଦାର ବିରୋଧ କରିଥିଲା ବୋଲି ଚୌଧୁରୀ କହିଥିଲେ। ତେବେ ବିରୋଧୀଙ୍କ ଅଭିଯୋଗକୁ ଖଣ୍ଡନ କରି ସଂସଦୀୟ ବ୍ୟାପାର ମନ୍ତ୍ରୀ ପ୍ରହଲ୍ଲାଦ ଜୋଷୀ କହିଥିଲେ, ଭାଜପା ସିଏଜି ରିପୋର୍ଟ ଏବଂ ସୁପ୍ରିମକୋର୍ଟଙ୍କ ରାୟକୁ ଆଧାର କରି ବିରୋଧ କରିଥିଲା। ଗୃହ ମଧ୍ୟଭାଗରେ କଂଗ୍ରେସ ସଦସ୍ୟମାନଙ୍କ ନାରାବାଜି ସତ୍ତ୍ୱେ ପ୍ରଶ୍ନୋତ୍ତର କାର୍ଯ୍ୟ ଜାରି ରହିଥିଲା।
ଗୃହରେ ପ୍ରଥମେ ବରିଷ୍ଠ ନେତା ମନୀଷ୍ ତିଓ୍ବାରୀ ଇଲେକ୍ଟୋରାଲ ବଣ୍ଡ ପ୍ରସଙ୍ଗ ଉଠାଇଥିଲେ। ଭାରତୀୟ ରିଜର୍ଭ ବ୍ୟାଙ୍କ(ଆର୍ବିଆଇ) ଏବଂ ନିର୍ବାଚନ କମିଶନ (ଇସି)ଙ୍କ ଭିନ୍ନମତ ସତ୍ତ୍ୱେ ସରକାର ଇଲେକ୍ଟୋରାଲ ବଣ୍ଡ୍ ପ୍ରଚଳନ କରିଥିବା ତିଓ୍ବାରୀ କହିଥିଲେ। ପୂର୍ବରୁ ରାଜନୀତିରେ ଧନିକ ଶ୍ରେଣୀର ପ୍ରଭାବକୁ ନିୟନ୍ତ୍ରଣରେ ରଖାଯାଇଥିଲା। ୨୦୧୭ ବଜେଟ ଜରିଆରେ ଇଲେକ୍ଟୋରାଲ ବଣ୍ଡ୍ ପ୍ରଚଳନ କରି ଚାନ୍ଦା ଦେଉଥିବା ଓ ଗ୍ରହଣ କରୁଥିବା ବ୍ୟକ୍ତିଙ୍କ ନାମକୁ ଗୋପନ ରଖାଗଲା ବୋଲି କଂଗ୍ରେସ ନେତା କହିଥିଲେ। ତିଓ୍ବାରୀ ଶୂନ୍ୟକାଳରେ ଏହି ପ୍ରସଙ୍ଗ ଉଠାଇଥିଲାବେଳେ ଏଥିରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଭୂମିକା କଥା କହିବାରୁ ବାଚସ୍ପତି ମାଇକ୍ ବନ୍ଦ କରିଦେଇ ଅନ୍ୟ ଜଣେ ସଦସ୍ୟଙ୍କୁ କହିବାକୁ ସୁଯୋଗ ଦେଇଥିଲେ। ଫଳରେ କଂଗ୍ରେସ ସଦସ୍ୟମାନେ ହୋ-ହଲ୍ଲା କରିଥିଲେ। ଇଲେକ୍ଟୋରାଲ ବଣ୍ଡ ଗଣତନ୍ତ୍ର ପ୍ରତି ବିପଦ ହୋଇଥିବାରୁ ଉଭୟ ଲୋକ ସଭା ଓ ରାଜ୍ୟ ସଭାରେ କଂଗ୍ରେସ ଏହି ପ୍ରସଙ୍ଗ କ୍ରମାଗତ ଭାବେ ଉଠାଇବ ବୋଲି ପରେ ତିଓ୍ବାରୀ ଖବରଦାତା ସମ୍ମିଳନୀରେ କହିଥିଲେ।
ଇଲେକ୍ଟୋରାଲ ବଣ୍ଡ୍କୁ ନେଇ ରାଜ୍ୟ ସଭାରେ ପ୍ରବଳ ହଟ୍ଟଗୋଳ ହେବାରୁ ଅଧ୍ୟକ୍ଷ ଏମ୍. ଭେଙ୍କାୟା ନାଇଡୁ ମଧ୍ୟାହ୍ନ ୧୨ଟା ପର୍ଯ୍ୟନ୍ତ ଗୃହକୁ ମୁଲତବୀ ଘୋଷଣା କରିଥିଲେ। ଉକ୍ତ ପ୍ରସଙ୍ଗ ଉପରେ କଂଗ୍ରେସ ଏବଂ ସିପିଆଇ(ଏମ୍)ମୁଲତବୀ ପ୍ରସ୍ତାବ ଆଣିଥିଲାବେଳେ ନାଇଡୁ ଏହାକୁ ଅନୁମତି ନ ଦେବାରୁ ହଟ୍ଟଗୋଳ ହୋଇଥିଲା। ପୁଞ୍ଜି ପ୍ରତ୍ୟାହାର ନାମରେ ସରକାର ୫ଟି ରାଷ୍ଟ୍ରାୟତ୍ତ ଉଦ୍ୟୋଗରୁ ସମ୍ପୂର୍ଣ୍ଣ ଅଂଶଧନ ବିକ୍ରି କରିଦେଉଥିବା ବାମଦଳ ପକ୍ଷରୁ ଅଭିଯୋଗ କରାଯାଇଥିଲା।
Enter your email to get our daily news in your inbox.
Leave this field empty if you're human:
